b'\n_START_ARTICLE_\n4-kros\n_START_PARAGRAPH_\n4-kros (okraj\xc5\xa1ava: 4x; angle\xc5\xa1ko: 4-cross (four-cross)) je ena izmed 4-ih disciplin v gorskem kolesarstvu (ostale so: Downhill, Cross-country, XC marathon), priznanih s strani UCI (mednarodne kolesarske zveze), pod katerimi potekajo dirke Svetovnega pokala in prvenstva._NEWLINE_4-kros je eliminacijska disciplina, kjer 4 tekmovalci isto\xc4\x8dasno dirkajo en ob drugem na isti umetno narejeni progi. Med dirko je dovoljen nenameren kontakt med tekmovalci, kar naredi samo dirko zelo zanimivo in dinami\xc4\x8dno. Tekmovalci najprej vozijo kvalifikacije, s katerim se dolo\xc4\x8di \xc5\xa1tartni polo\xc5\xbeaj na dirki. Prvih 32 (ali 64 ob velikem \xc5\xa1tevilu tekmovalcev) se uvrsti na dirko, kjer se tekmovalci razdelijo v skupine po 4. Prva 2 gresta v naslednjo rundo, druga 2 pa izpadesta. To se ponavlja do finala, kjer se sre\xc4\x8dajo 4 najhitrej\xc5\xa1i._NEWLINE_Proga, naj bi bila postavljena na zmerni strmini s konstantni spustom. Vklju\xc4\x8devati mora razli\xc4\x8dne objekte narejene iz zemlje, kot so: skoki, ovinki, grbine, nagnjeni ovinki. Skozi vso dol\xc5\xbeino mora biti proga zadosti \xc5\xa1iroka, da lahko 4 tekmovalci vozijo drug ob drugem in postavljena tako da dovoljuje prehitevanje. Predviden \xc4\x8das potreben za prevozit progo naj bi bil od 25 do 45 sekund. Proga je do prvega objekta lo\xc4\x8dena, tako da ima vsak svojo linijo.\n_START_SECTION_\nZgodovina 4-krosa v Sloveniji\n_START_PARAGRAPH_\nPrva MTB dirka v Sloveniji naj bi bila organizirana \xc5\xbee leta 1987. Prva uradna dirka, z vsemi pravili pa je bila 1. aprila 1989. Dirko v spustu so prvi\xc4\x8d organizirali avgusta 1992 z Ljubljanskega vrha v Mostecu pri Ljubljani, septembra isto leto prvo dr\xc5\xbeavno prvenstvo v spustu na Debenjem vrhu nad Zalogom, Ljubljana._NEWLINE_Paralelni slalom se je prvi\xc4\x8d pojavil kot spremljevalna prireditev dirki v spustu v Idriji leta 1994. Leta 1997 je Ljubljanski Snurfclub priredil prvi paralelni slalom, leto pozneje je nastala serija dirk imenovana Animal dvoboj._NEWLINE_Od 1999 do 2002 je Maribor gostil tudi svetovni pokal v gorskem kolesarstvu, ki je navdu\xc5\xa1il veliko sedanjih tekmovalcev in pripomogel k razvoju te zvrsti \xc5\xa1porta v Sloveniji. \xc5\xbdal je svetovni pokal po 4. letih od\xc5\xa1el na druga prizori\xc5\xa1\xc4\x8da, predvsem zaradi finan\xc4\x8dnih razlogov._NEWLINE_V letu 1999 je paralelni slalom izpodrinila nova disciplina tako imenovani Dual oziroma dvoboj, tudi v Sloveniji in po umiku glavnega sponzorja se je serija preimenovala v \xc5\xbdivalski dvoboj. Snufclubova serija kolesarskih spektaklov je bila tisto leto uradni slovenski pokal v dvoboju. Dirke so bile v Stahovici pri Kamniku, Litiji, Idriji, Ro\xc5\xbeni dolini pri Gorici, na Ple\xc5\xa1ah nad \xc5\xa0kofljico in Pohorju, vse do leta 2001, ko je bila zadnji\xc4\x8d organizirana serija dvobojev. Za sezono 2002 ni bilo v seriji prijavljenih nobenih dirk v dvoboju, ki je takrat do\xc5\xbeivel manj\xc5\xa1i propad. Organizirani sta bili le 2 dirki v Halozah in \xc5\xbdalcu, a nista \xc5\xa1teli za noben pokal ali serijo._NEWLINE_Leta 2002 je nastala nova disciplina: urbani dvoboj v sredi\xc5\xa1\xc4\x8du slovenskih mest z imenom Bike Fight. Prva dirka je bila v Ljubljani 18. septembra na Pre\xc5\xa1ernovem trgu. Po dobrem odzivu tekmovalcev in gledalcev je leta 2003 nastala serija 5-ih dirk po ve\xc4\x8djih mestih (Lj, Mb, Koper, Celje, Kamnik) in se nadaljevala leta 2004. Lansko leto pa je serija zaradi odpovedi sponzorjev odpadla. Bike Fight se sedaj prirejajo le kot spremljevalni program ve\xc4\x8djih festivalov (Festival kolesarstva, Koprska No\xc4\x8d, Mesto Mladih v Gorici,\xe2\x80\xa6)._NEWLINE_Ker je nekdo uvidel, da bi bilo dirkanje \xc5\xa1tirih tekmovalcev namesto dveh, bolj zanimivo, dinami\xc4\x8dno in spektakularno, so leta 2002 namesto dvoboja uvedli novo disciplino imenovano 4-kros. V Sloveniji se je poleg svetovnega pokala v Mariboru na nacionalni ravni prvi\xc4\x8d predstavila leta 2002 v \xc5\xbdalcu. V letu 2004 je potekal nekak\xc5\xa1en \xc2\xbbneuradni pokal\xc2\xab, za katerega so se \xc5\xa1tele to\xc4\x8dke dirk v dvoboju in 4-krosu. Dirke pa so bile v Halozah, \xc5\xbdalcu, Me\xc5\xbeici, Bre\xc5\xbeicah in Plavah. In tako je leta 2005 nastal uradni Pokal Slovenije v 4-krosu, sestavljen iz 4-ih dirk (\xc5\xbdalec, Bre\xc5\xbeice, Plave, Maribor), ki je bil potrjen s strani Kolesarske zveze Slovenije. Pokalni zmagovalec pa je po tesnih zaklju\xc4\x8dnih bojih postal Jani Podmilj\xc5\xa1ak (Pintatim)._NEWLINE_Letos pokal zopet vsebuje 4 dirke, novost pa je 1. dr\xc5\xbeavno prvenstvo v 4-krosu, ki bo seveda potekalo v Plavah. Popularnost tega \xc5\xa1porta se o\xc4\x8ditno ve\xc4\x8da, saj je bilo izgrajenih veliko novih prog (leta 2002 samo 2, leta 2006 pa kar 7 prog), od katerih je Ajdov\xc5\xa1\xc4\x8dina \xc5\xbee v leto\xc5\xa1njem pokalu, proge v Ljubljani in Kopru pa so pravkar dokon\xc4\x8dali in bodo del pokala naslednjo sezono._NEWLINE_Na svetovnih prvenstvih je od 2000 do 2001 kot uradna disciplina veljal dvoboj (Dual), od 2002 naprej pa je uradna disciplina 4-kros.'